钦定古今图书集成/明伦汇编/氏族典/第032卷 > 《廖用贤尚友录》 > 封孚
## 钦定古今图书集成/明伦汇编/氏族典/第032卷 > 《廖用贤尚友录》 > 封孚

按《晋书慕容超载记》：封孚，字处道，渤海蓨人也。祖悛，
振威将军。父放，慕容𬀩之世，吏部尚书。孚幼而聪敏
和裕，有士君子之称。宝僭位，累迁吏部尚书。及兰汗
之篡，南奔辟闾浑，浑表为渤海太守。德至莒城，孚出
降，德曰：“朕平青州不以为庆，喜于得卿也。”常外总机
事，内参密谋，虽位任崇重，谦虚博纳，甚有大臣之体。
及超嗣位，政出权嬖，多违旧章，轨宪日颓，残虐滋甚。
孚屡尽匡救，超不能纳也。后临轩谓孚曰：“朕于百王
可方谁？”孚对曰：“桀纣之主。”超大惭怒。孚徐步而出，不
为改容。司空鞠仲失色谓孚曰：“与天子言，何其亢厉！
宜应还谢。”孚曰：“行年七十，墓木已拱，惟求死所耳。”竟
不谢。以超三年死于家，时年七十一。